Mauro Icardi

Mauro Icardi utawa jeneng jangkepe Mauro Imanuel Icardi Rivero yaiku salah sawijining pamain bal-balan aguna saka Argèntina kang main kanggo klub Paris Saint-Germain ing Ligue 1 Prancis. Icardi lair ing kutha Rosario, Argèntia surya ping 19 Februari 1993 (umur 27 taun) duwé dedeg 181 cm. Dhèwèké duwéni loro kawarganegaran yaiku Argentina lan Itali saka kaloro wong tuwane. Minangka pamain bal-balan Icardi mapan ing posisi panyerang utawa sisih ngarep lan miguakaké sikil tengen kanggo sikil karosané.
Nalika umur 6 taun Icardi mèlu kulawargané alihan menyang Pulo Kanari, Spanyol. Nang kana Icardi lumebu sekolah bal-balan Vecindario ing Gran Kanaria. Sajroning ngangsu kawruh bal-balan, Icardi kasil nuduhaké kaprigelané main bal-balan minangka panyerang kanthi nyithak gol kang gunggungé 500. Kaprigelan Icardi kang wis kepara nyata marahi gawé sengsem mènèjemen klub raseksa Éropa kaya ta FC Barcelona, Real Madrid, Valencia, Sevilla, Espanyol, Deportivo La Coruna, Arsenal dan Liverpool ramé-ramé péngin nekakaké Icardi ing pungkasan mangsa 2007-08. Wiwitan mangsa 2008-09, Icardi resmi alihan menyang klub Barcelona, lan isih ana tingkat U17. Ing mangsa candhaké dhèwèké promosi menyang tim U19 ning karo mènèjemen disilihake menyang klub Serie A Itali, UC Sampdoria minangka pamain silihan wulan Januari 2011. Mènèjemen Sampdoria uga wis ngiyani pawarta yèn Mauro Icardi wis dikontrak téka pungkasan mangsa, Icardi ngaku seneng wis bisa alihan saka Barcelona menyang Genova (propinsi asal klub Sampdoria), malah dhèwèké uga ngajab bakal bisa dadi pamain permanèn ing Sampdoria lan kuwi dudu pilihan kang èlèk. Enem wulan mangsa silih saka Barcelona menyang Sampdoria dadi mangsa kang ngasilaké kanggo Icardi. Dhèwèké kasik ngegolke telu saka 19 tetandhingan kanggo tim Primavéra kasebut. Pangaji-aji kasebut dibebanani kanthi dhuwit transfer 400 èwu Éuro lan kontrak telung taun ing wulan Juli 2011.
Mangsa 2012-13 Sampdoria promosi menyang Serie A sawisé ngalahaké Varésé ing babak play off promosi. Icardi banjur dadi panyerang utama klub peparab "blucherciati" kasebut sawisé nyithak gol sepisané ing Serie A nalika mbobol gawang Genoa ing giornata 13. Jeneng Icardi samsaya kondhang sawisé dhèwèké kasil ngglembuki kiper Juventus, Gianluigi Buffon kang mènèhi kamenangan kanggo Sampdoria ing Juventus Stadium. Telung Minggu candhaké, pamain kalairan 1993 kasebut kasil nyithak catur gol sajroning satetandhingan nalika Sampdoria mbabat Dèlfino Péscara kanthi angka 4-0. Cathetan 10 gol ing mangsa sepisané bareng Sampdoria cukup gawé dhèwèké diboyong menyang kutha Milan, Internazionale. Klub peparab "La Beneamata" kasebut kudu bayar sekitar 14 yuta Éuro kanggo nuku setengah hak duwé Icardi.
Sadurungé dadi pamain ajeg ing Paris Saint-Germain, Icardi mung dadi pamain silihan saka Inter Milan. Ujaring kandha, owahing status Icardi saka pamain silihan dadi pamain ajeng ing Paris yaiku amarga lelabuhan bojoné Wanda Nara. Mainé karir Icardi diarani bakal tamat sawisé ban kaptèné dicopot déning Inter Milan lan disilihaké menyang PSG ing mangsa ketiga 2019. Senajan disingkiraké nanging Icardi panggah nuduhaké kaprigelan dadi panyerang top Éropa, saka 31 tetandhingan kang dimainaké Icardi isih bisa nyithak 20 gol. Ora mung kuwi, Icardi uga biyantu PSG ngrengkuh gelar Ligue 1 mangsa 2018-19. Panampilan apiké Icardi banjur diganjar kontrak ajeg déning PSG lan ditebus saka Inter Milan kanthi rega 50 yuta Éuro utawa 812 Milyar Rupiah lan bonus 8 yuta Éuro utawa 130 Milyar Rupiah saka Inter Milan. Inter Milan biwarakaké manawa Icardi wis alihan klub menyang PSG kanthi permanèn lan klub ngaturaké panuwun marang dhèwèké karana wis awèh lelabuhan kang gedhé enem taun lawasé lan dongakaké kang apik-apik kanggo Icardi ana kariré mengarep. Suksès Icardi kasebut ora bisa uwal saka Wanda Nara minangka bojoné. Lelabuhan bojoné wigati banget ngèlingi yèn ora ana dhèwèké nyang-nyangan antara Inter Milan kalawan PSG bisa kadawa-dawa. Kanggo Wanda Nara, dadi agèné bojoné ora angèl jalaran wis apal patrap lan kepénginan Icardi.